《月仲重九生朝喜赋二首 其一》
宋代·林希逸

自得生涯一室中，不于牛斗问穷通。傍閒婚嫁先时了，随分衣冠与世同。

伊昔阿奴俱养母，如今予季亦成翁。相看各喜贫强健，对菊休辞酒盏空。

作者简介：福州福清人，字肃翁，号竹溪、庸斋。理宗端平二年进士。善画能书，工诗。淳祐中，为秘书省正字。景定中，迁司农少卿。官终中书舍人。有《易讲》、《考工记解》、《竹溪稿》、《鬳斋续集》等。